钦定古今图书集成/明伦汇编/官常典/第638卷 > 《寄裴施州》杜甫
## 钦定古今图书集成/明伦汇编/官常典/第638卷 > 《寄裴施州》杜甫

廊庙之具裴施州，宿昔一逢无此流。金钟大镛在东
序，冰壶玉衡悬清秋。自从相遇减多病，三岁为客宽
边愁。尧有四岳明至理，汉二千石真分忧。几度寄书
白盐北，苦寒赠我青羔裘。霜雪回光避锦袖，龙蛇动
箧蟠银钩。紫衣使者辞复命，再拜故人谢佳政。将老
已失子孙忧，后来况接才华盛。